TARYBOS REGLAMENTAS (EB) Nr. 1343/2007
2007 m. lapkričio 13 d.
iš dalies keičiantis Reglamentą (EB) Nr. 1543/2000, nustatantį duomenų, būtinų Bendrijos bendrosios žuvininkystės politikos vykdymui, rinkimo ir tvarkymo sistemą
EUROPOS SĄJUNGOS TARYBA,
atsižvelgdama į Europos bendrijos steigimo sutartį, ypač į jos 37 straipsnį,
atsižvelgdama į Komisijos pasiūlymą,
atsižvelgdama į Europos Parlamento nuomonę (1),
kadangi:
(1)
Reglamente (EB) Nr. 1543/2000 (2), nustatoma, kad pirmoji Bendrijos programa ir pirmasis programavimo laikotarpis apima 2002-2006 metus.
(2)
Reglamentas (EB) Nr. 1543/2000 turi būti pakeistas nauju Reglamentu, kad būtų įgyvendinti nauji žuvininkystės valdymo metodai. Tokie metodai - tai laivynu ir rajonu pagrįstas valdymas vietoj žuvų ištekliais pagrįsto valdymo, bei ekosistema pagrįstas metodas. Kol bus priimtas tas naujas reglamentas, būtina nustatyti antrąjį programavimo laikotarpį, apimantį 2007 ir 2008 metus, kad būtų užtikrintas nuoseklus ir vienalaikis programavimas Bendrijos ir nacionaliniu lygmeniu.
(3)
Todėl Reglamentą (EB) Nr. 1543/2000 reikėtų atitinkamai iš dalies pakeisti,
PRIĖMĖ ŠĮ REGLAMENTĄ:
1 straipsnis
Reglamentas (EB) Nr. 1543/2000 iš dalies keičiamas taip:
1.
5 straipsnio 1 dalis pakeičiama taip:
„1. 9 straipsnio 2 dalyje nurodyta tvarka Komisija, laikydamasi I priede nurodytų bendrųjų nuostatų, apibrėžia minimalią Bendrijos programą, kuri apima moksliniams vertinimams būtiną informaciją, ir išplėstinę Bendrijos programą, kuri, be minimalioje programoje pateiktos informacijos, apima informaciją, kuri, tikėtina, iš esmės pagerintų mokslinių vertinimų kokybę. Pirmoji Bendrijos programa apima 2002-2006 metus imtinai, o antroji Bendrijos programa apima 2007 ir 2008 metus.“
2.
6 straipsnio 1 dalis keičiama taip:
„1. Kiekviena valstybė narė parengia nacionalinę duomenų rinkimo ir tvarkymo programą. Pirmasis programavimo laikotarpis apima 2002-2006 metus imtinai. Antrasis programavimo laikotarpis apima 2007 ir 2008 metus. Programoje aprašomas išsamių duomenų rinkimas ir suvestiniams duomenims gauti reikalingų duomenų apdorojimas pagal 3 straipsnyje nustatytus principus. Joje nurodoma, kaip susijusios ši ir Bendrijos programos, parengtos remiantis 5 straipsniu.“
2 straipsnis
Šis reglamentas įsigalioja septintą dieną nuo jo paskelbimo Europos Sąjungos oficialiajame leidinyje.
Šis reglamentas yra privalomas visas ir tiesiogiai taikomas visose valstybėse narėse.
Priimta Briuselyje, 2007 m. lapkričio 13 d.